АҞӘА, мшаԥы 16 – Sputnik. Урыстәыла акоронавирустә инфекциа COVID-19 аҟынтәи алаҵа Аԥсныҟа хымԥада иаагахоит, зҵаарас иҟоу аҿҳәароуп ҳәа арадио Sputnik иазеиҭеиҳәеит Урыстәыла аекономикатә ҿиара аминистр ихаҭыԥуаҩ Сергеи Назаров.
"Ииашаҵәҟьаны, ареспублика алаҵа аиуразы азыҳәа нанашьҭхьеит. Ҳазҭоу амчыбжь азы ари атема ҳалацәажәон. Иахьаҵәҟьа еилаҳкаауеит аашьҭра аҿҳәара. Алаҵа шаагахо азы гәыҩбара ыҟам. Зҵаарас иҟоу аҿҳәароуп", - ҳәа иҳәеит Назаров.
Урыстәыла аекономикатә ҿиара аминистрреи Урыстәыла афымцамч аминистрреи рхаҭарнакцәа рделегациа Аԥсны иааны иҟоуп 2020-2022 шықәсқәа рызтәи Аинвестициатә программала асоциал-економикатә ҿиара ацхрааразы аобиектқәа рыргылара шцо рбаразы. Иаци иахьеи аделегациа алахәылацәеи Аԥсны анапхгареи аиҳабыреи аиԥыларақәа мҩаԥыргеит.
Уаанӡа Sputnik аинтервиу аҭо асанитартә ҳақьым хада Лиудмила Скорик аҳәамҭа ҟалҵеит алаҵа Аԥсныҟа зыҳәала иааргоит ҳәа. Лара лажәақәа рыла Урыстәыла уажәы ахархәара змоу "Спутник V" ма "Эпиваккорона" роуп. Аԥсныҟа иаарышьҭран иҟоу макьана еилкаам.
Иара убасгьы Аԥсны урыстәылатәи алаҵа акоммерциатә партиа ҿанаҵар алшоит ҳәа арадио Sputnik иазеиҭеиҳәеит Апарламент адепутат Алхас Џьынџьал.